Puoluejohtajat ovat allekirjoittaneet kannanoton pakolaistilanteesta Suomessa.

Puoluejohtajat ovat allekirjoittaneet yhdessä harvinaisen kannanoton, joka on julkaistu muun muassa Helsingin Sanomien mielipidesivulla.

– Suomeen on tullut viime kuukausien aikana enemmän pakolaisia kuin koskaan aikaisemmin. Suomi ja muut Euroopan maat eivät ole osanneet eivätkä voineet ennakolta varautua turvapaikanhakijoiden suureen määrään. Tämä aiheuttaa ymmärrettävästi myös suomalaisten keskuudessa hämmennystä, jopa pelkoa, puoluejohtajat toteavat kannanotossaan.

Puoluejohtajat lisäävät pakolaisuuden syiden olevan sodissa ja kriiseissä.

– Eurooppaan tulee valtavasti pakolaisia, mutta vielä moninkertaisesti enemmän heitä on kriisialueilla ja kriisimaiden ympärillä.

Puoluejohtajien mukaan Suomeen vauhdilla perustettujen vastaanottokeskusten ympäristössä häiriöt ja väkivalta ovat lisääntyneet ja niihin ovat syyllistyneet sekä kantaväestö että turvapaikanhakijat. Puoluejohtajat painottavat, että kaikkien pitää noudattaa Suomen lainsäädäntöä.

– Laki on sama kaikille. Suomessa järjestyksenpito ja rikosten selvittäminen kuuluu poliisille. Oikeuslaitoksen tehtävä on tuomita rikoksiin syyllistyneet. Joidenkin kantaväestöön kuuluvien vastaanottokeskuksiin kohdistamat väkivaltaiset iskut ovat vakavia rikoksia. Myös joidenkin turvapaikanhakijoiden epäillään syyllistyneen erittäin vakaviin rikoksiin.

Puoluejohtajat muistuttavat, että rikoksiin syyllistyneet saatetaan oikeuden eteen taustastaan riippumatta.

– On tärkeää, ettei kokonaisia ihmisryhmiä leimata tai syyllistetä siitä, että vakavia, vastenmielisiä ja täysin tuomittavia rikoksia ovat tehneet jotkut yksilöt. Vastakkainasettelua väestöryhmien välillä ei pidä lietsoa. Myös sosiaalisessa mediassa käytävässä keskustelussa on pyrittävä ihmisiä ja oikeaa tietoa kunnioittavaan keskusteluun.

Vain osa turvapaikanhakijoista tulee puoluejohtajien mukaan saamaan turvapaikan Suomesta, mutta ihmisjoukko on joka tapauksessa suuri.

– Tarvitsemme siis pitkäjänteistä työtä, jotta Suomeen asumaan jäävät pakolaiset saisivat mahdollisimman nopeasti koulutusta ja pääsisivät mukaan työelämään.

Suomen kielen, kulttuurin ja tapojen oppiminen on puoluejohtajien mukaan ensiarvoisen tärkeää.

– Tässä työssä tarvitsemme jokaista suomalaista mukaan. Maassamme on aina asunut ihmisiä, joilla on juuria eri maissa. Myös maahanmuuttajat rakentavat Suomea. Kysymys on joka tapauksessa vuosien työstä, johon tarvitaan jokaisen puolueen yhteistä panosta.

Kannanoton ovat allekirjoittaneet puheenjohtajat Juha Sipilä (kesk.), Timo Soini (ps.) Alexander Stubb (kok.), Antti Rinne (sd.), Ville Niinistö (vihr.), Paavo Arhinmäki (vas.) Carl Haglund (r.) ja Sari Essayah (kd.).